Äm padäntischte (Si gmerggeds) wäär öppis zwüschet dure: Ä friis Wort zunenand, uuni pschtändig d Gosche z verlääre. Dänand zwar i Beschlag nii, aber drvor öppis schtudiere. Ä luuters Bächli, aber kä Schturzfluet - das wär ä gsunti Dosis. Aber allemaa isch si eender schwär z verwütsche. Und drum herrsched halt dä meischtens glich di Redriiche vor, wo pschtändig öppis z babele händ - und dä moses ja dä logischerwiis au di andere gii, wonä di ganze Sermöön  ablosed, öbs dä wänd oder nüd. Im Gheime tänggt mä dä zwar glii ämal, das sig halt ä fertige Laferi. Aber aaschtandshalber törfmenem das ja nüd uuni Wiiteres säge: Mä weiss ja nie, öb dä nuch öpper Dritter wüür zuelose - und schu chänteds im Grichtshuus uf d Idee chuu, «Laferi» falli undere Artiggel hundertvieresibezg vum Strafgsetzbuech: «Wer jemanden wider besseren Wissens bei einem andern eines unehrenhaften Verhaltens» (undsowiiter) «beschuldigt, wird, auf Antrag, mit Freiheitsstrafe bis zu drei Jahren  oder Geldstrafe bestraft.» Mir wüüred dä zwar säge, «Laferi» sig würggli waar, aso nüd «wider besseres Wissen». Aber wän das üseri Rächtspflääg anderscht gsääch, chämemer dä we tänggt glich nuch i ds Chefi. Drum wartemer halt, bises üüs zletscht ämänd ganz vertätscht - und eerscht drnaa sägemer zum eebige Läubi, wasmer schu sittere merggliche Wiil vuenem tänggt händ: «Etz heb doch äntli ämal dr Latz!»